stanford-oval/wikipedia huggingface dataset:
Vibrio parahaemolyticus
מורפולוגיה ופיזיולוגיה

החיידק הוא מתג גראם-שלילי מעוגל והלופילי, אל-אווירני פקולטטיבי, בעל קפסולה ושני סוגי שוטונים, קוטבי וצדדי. בעוד השוטון הקוטבי מבוטא באופן תמידי ומאפשר לחיידק תנועה, הייצור של השוטון הצדדי מושרה בעת היצמדות למשטחים במטרה לאפשר תנועה בתווך צמיג או מוצק.
הטמפרטורה המיטבית להתרבות החיידק היא סביב 37 מעלות צלזיוס, אולם החיידק יכול להתרבות גם בטמפרטורות נמוכות מ-20 מעלות צלזיוס, ובתנאי קיצון, כגון טמפרטורה נמוכה בחודשי החורף או מיעוט חומרי מזון, הוא יכול להישאר בצורה כדורית בת־חיוּת מבלי להתרבות, תכונה המאפשרת את הישרדותו לפרקי זמן ארוכים. בתנאים מעודדי צמיחה, החיידק בעל כושר התרבות מהיר עם זמן דור של פחות מ-10 דקות.
החיידק מסווג לסרוטיפים בהתאם לשני אנטיגנים, O הסומטי ו-K הקפסולרי. ישנם 11 אנטיגנים מסוג O ו-71 אנטיגנים מסוג K. דרך נוספת לסווג את זני החיידק היא על בסיס בקטריופאגים, אולם שיטה זו נעדרת הסגוליות הנדרשת לקביעת זנים הקשורים במחלה וזנים שאינם מחוללי מחלה. נוסף על כך, שיטות סיווג מולקולריות מסייעות בהבנת האפידמיולוגיה של חיידק זה.
מחלה באדם

| --- | --- |

 תחום:  מחלות זיהומיות
 סיבות:  החיידק Vibrio parahaemolyticus
 תסמינים:  שלשול וכאב בטן
 אבחון:  תרבית צואה
 טיפול:  לרוב חולף מאליו אנטיביוטיקה: דוקסיציקלין, קינולון או מקרוליד
 מניעה:  בישול מאכלי ים
 קישורים ומאגרי מידע
 eMedicine:  article/232038 
 DiseasesDB:  13854
 סיווגים
 ICD-10:  A05.3
 ICD-11:  1A01, XN1AA
 
V. parahaemolyticus הוא אחד מהגורמים השכיחים לדלקת הקיבה והמעיים, בפרט כזו המתרחשת לאחר צריכה של מאכלי ים. לעיתים רחוקות, ועל פי רוב באנשים עם תחלואה נלווית ודיכוי מערכת החיסון, הוא עלול לגרום לזיהום פצע, לדלקת אוזניים ולאלח דם.
מחלה באדם > אפידמיולוגיה

כאמור, החיידק התגלה לראשונה כמחולל של הרעלת מזון בשנת 1950 באוסקה שביפן בעת התפרצות שפגעה ב-272 בני אדם והביאה למותם של 20. מאז החיידק נקשר פעמים רבות במקרים של הרעלות מזון, ואף התפרצויות, בעיקר במזרח אסיה, אך גם באירופה ובאמריקה. התמותה מהחיידק נמוכה, ועלולה להתרחש בקצוות הגיל (ילדים קטנים וקשישים) ובקרב אנשים עם תחלואה נלווית.
הסרוטיפ O3:K6 עלה והופיע כגורם תחלואה משמעותי בשנת 1996 בקולקטה שבהודו, משם עד מהרה התפשט לדרום-מזרח אסיה, ובהמשך התבסס כזן תחלואה כלל־עולמי. מזן זה התפצלו מספר וריאנטים, אשר למרות נוכחות אנטיגני O ו-K מעט שונים, שיטות סיווג מולקולריות הראו את מוצאם המשותף מסרוטיפ O3:K6.
בארצות הברית החיידק גורם לכ-50 אלף זיהומים בשנה. בישראל ניתן למצוא את החיידק בדגי אמנון.
מחלה באדם > פתוגנזה

לאחר אכילת מאכלי ים נאים הנגועים בחיידק, החיידק מגיע למעי וגורם לדלקת הקיבה והמעיים. לצורך גרימת מחלה נדרשת אכילת מנת הדבקה מזערית גבוהה יחסית של  2*10^{5} עד  3*10^{7}. בנוסף, חשיפת פצע פתוח למי ים המזוהמים בחיידק, יכול לגרום לזיהום בפצע וברקמות הרכות הסמוכות אליו. בהשוואה לכולרה, החיידק גורם לאובדן מועט יותר של נוזלים בצואה, ובהשוואה לדיזנטריה מ-Shigella הנזק לרקמה מצומצם יותר.
מחלה באדם > פתוגנזה > גורמי אלימות

בדומה למתגים גראם-שליליים אחרים במעי, החיידק משתמש באדהזין מסוג מולקולת היצמדות רב-ערכית 7 (MAM7) במטרה להיצמד לפיברונקטין ולחומצה פוספטידית בתאי המעי של המאכסן. לאחר היצמדותו, רעלנים מסוג המוליזינים – המוליזין ישיר עמיד בחום (TDH) והמוליזין הקשור ב-TDH‏ (TRH) – גורמים לנזק לתאי המעי ולהמוליזה, הנצפית במעבדה כהמוליזה מסוג בטא. זנים שאינם מייצרים את הרעלנים הללו בדרך כלל אינם מחוללי מחלה.
לחיידק שתי מערכות הפרשה מסוג III, מנגנונים חיידקיים המשמשים להזרקת אפקטורים חלבוניים לתא המעי ולגרום להרס שלו. מערכות הפרשה אלה מקודדות על יד אי פתוגניות הנמצא על כרומוזום 2. יש לו גם שתי מערכות הפרשה מסוג VI, אשר ככל הנראה מסייעות בהיצמדות החיידק.
מחלה באדם > פתוגנזה > תגובת המאכסן

החיידק מעורר במעי תגובה חיסונית המתבטאת ביצירת נוגדנים בנסיוב ובצואה לליפופוליסכריד ול-TDH. בביופסיה מרירית התריסריון והחלחולת ניכרים שינויים דלקתיים, המצביעים על כך שגם המעי הדק וגם המעי הגס מעורב במחלה. התגובה הדלקתית כוללת גם הפרשה של TNF, בדומה לדיזנטריה אך בשונה מכולרה.
מחלה באדם > תסמינים וסימנים

לאחר תקופת דגירה של כ-24 שעות עשוי להופיע שלשול, לרוב מימי אך מתואר גם שלשול רירי ואף דמי בעד 10% מהמקרים, בליווי כאב בטן, בחילה, והקאות. לעיתים מופיע חום מדרגה נמוכה וכאב ראש. בבדיקה גופנית עשויים להיות סימנים של התייבשות, אך לעיתים נדירות דרגתה חמורה. במקרים של זיהום פצע עלולות להופיע שלפוחיות בסמוך לפצע.
מחלה באדם > אבחנה

החשד לזיהום מעיים ב-V. parahaemolitycus עולה כאשר מופיעים התסמינים לעיל בהקשר של חשיפה למאכלי ים, בפרט אם הם לא בושלו או בושלו חלקית, בעוד החשד לזיהום פצע מן החיידק עולה בעקבות פציעה המערבת חשיפה למי ים או מים מליחים או חשיפה לצורות חיים ימיות. תרבית צואה היא בדיקת הבחירה לאבחנה של זיהום מעיים מ-V. parahaemolitycus, כשעבור זיהומי פצע ואלח דם הבדיקה המתאימה היא תרבית פצע או תרבית דם. החיידק גדל היטב על מצע אגר TCBS המכיל תיוסולפט, ציטראט, מלחי מרה וסוכרוז, אז הוא יוצר מושבות בצבע ירוק אטום. הוא גורם להמוליזה מסוג בטא על אגר דם מסוג וגצומה, תופעה המכונה תופעת קנגאווה. ניתן גם לזהות את החיידק בבדיקות PCR.
מחלה באדם > טיפול

המחלה לרוב חולפת מאליה, והטיפול בעיקרו תומך, כמו למשל עירוי נוזלים במקרה של התייבשות, בדומה למקרים אחרים של הרעלות מזון. במקרים של דלקת קשה או ממושכת, טיפול הבחירה הוא בדוקסיציקלין, בקינולון או במקרוליד, אשר עשויים לקצר את משך המחלה. טיפול זה אינו מתבסס על מחקרים קליניים מבוקרים, אלא על מידע מעבדתי לגבי רגישות החיידק והשלכה ממחקרים בכולרה. זיהומי פצע מטופלים אף הם אנטיביוטית, לעיתים עם צורך בהטריה, אולם כאשר הזיהום חמור או כאשר המטופל בסיכון שהזיהום יחמיר מאוד, יש צורך באשפוז עם הרחבת הכיסוי האנטיביוטי על ידי מתן צפטריאקסון.
מחלה באדם > מניעה

הקפדה על בישול של דגים ומאכלי ים, כמו גם אחסונם בתנאים נאותים, הם מרכיבים במניעה של זיהום מעיים ב-V. parahaemolitycus. הימנעות מכניסה למי ים ולמים מליחים עם פצעים פתוחים, בפרט בקרב אנשים עם מחלת כבד כרונית וסוכרת, עשויה להפחית זיהומי פצע בחיידק.
ראו גם

Vibrio cholerae
Vibrio vulnificus
הערות שוליים

1 2 3 4  Letchumanan V, Chan KG, Lee LH. Vibrio parahaemolyticus: a review on the pathogenesis, prevalence, and advance molecular identification techniques. Front Microbiol. 2014 Dec 11;5:705. doi: 10.3389/fmicb.2014.00705.
↑  Shinoda S. Sixty years from the discovery of Vibrio parahaemolyticus and some recollections. Biocontrol Sci. 2011 Dec;16(4):129-37. doi: 10.4265/bio.16.129.
↑  McLaughlin JB et al. Outbreak of Vibrio parahaemolyticus gastroenteritis associated with Alaskan oysters. N Engl J Med. 2005 Oct 6;353(14):1463-70. doi: 10.1056/NEJMoa051594.
1 2  Kozo Makino et al., Genome sequence of Vibrio parahaemolyticus: a pathogenic mechanism distinct from that of V. cholerae, The Lancet, Volume 361, Issue 9359, 2003, Pages 743-749, ISSN 0140-6736, https://doi.org/10.1016/S0140-6736(03)12659-1
↑  Jiang X, Chai TJ. 1996. Survival of Vibrio parahaemolyticus at low temperatures under starvation conditions and subsequent resuscitation of viable, nonculturable cells. Appl Environ Microbiol 62:.
https://doi.org/10.1128/aem.62.4.1300-1305.1996
↑  Lovell, C.R. Ecological fitness and virulence features of Vibrio parahaemolyticus in estuarine environments. Appl Microbiol Biotechnol 101, 1781–1794 (2017). https://doi.org/10.1007/s00253-017-8096-9
1 2  Nair GB et al. Global dissemination of Vibrio parahaemolyticus serotype O3:K6 and its serovariants. Clin Microbiol Rev. 2007 Jan;20(1):39-48. doi: 10.1128/CMR.00025-06.
↑  Martinez-Urtaza J, Baker-Austin C. Vibrio parahaemolyticus. Trends Microbiol. 2020 Oct;28(10):867-868. doi: 10.1016/j.tim.2020.02.008.
↑  ד"ר יאיר חזקיהו שטיינברג, עובדות רפואיות #2: שנהיה לראש ולא נדקר מזנב הדג, אתר "בריאות מחקר ומדע בישראל"
↑  הרעלת מזון: ויבריו, אתר משרד הבריאות
1 2  Neill Marguerite A., 215 - Other Pathogenic Vibrios, Mandell, Douglas, and Bennett's Principles and Practice of Infectious Diseases (Ninth Edition), edited by Bennett John E. MD,Dolin Raphael MD,Blaser Martin J. MD, 2020, Pages 2645-2649.e1, ISBN 978-0-323-48255-4, http://dx.doi.org/10.1016/B978-0-323-48255-4.00215-0.
| --- | --- |
בקרת זהויות :  NLI: 987007547155705171  NDL: 00970411 
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
יוסף שמואל אבואלעפייא

| --- | --- |
אין תמונה חופשית
 לידה:  1845 ה'תר"ה טבריה
 פטירה:  15 באוקטובר 1889 (בגיל 44 בערך) כ' בתשרי ה'תר"ן
 מדינה:  האימפריה העות'מאנית, מרוקו
 מקום פעילות:  טבריה, אסואירה
 רבותיו:  רפאל מאמאן
 אב:  מאיר יששכר אבולעפיה
 
רבי יוסף שמואל אבואלעפייא (אבולעפיה; ה'תר"ה, 1845 – כ' בתשרי ה'תר"ן, 15 באוקטובר 1889) היה מחכמי טבריה ושד"ר, כיהן במשרות רבניות בכמה מערי מרוקו.
ביוגרפיה

רבי יוסף שמואל נולד בטבריה בשנת ה'תר"ה, לאביו רבי מאיר יששכר אבולעפיה לשושלת רבנים ספרדית. רבו המובהק היה רבי רפאל מאמאן, מחכמי העיר, אך הוא למד למד אצל רבי חיים שמואל קונורטי שהיה רב העיר. בהיותו כבן עשרים נשא לאשה את בתו של רבי מנשה ארזי, מחכמי טבריה. בשנת ה'תר"ל יצא כשד"ר עבור קהילת טבריה אל לוב, תוניסיה ואלג'יריה, השליחות שנמשכה עד לשנת ה'תרל"ה. לאחר מסע השליחות הוא השתקע במרוקו ועסק בה בפעילות רבנית בערים קזבלנקה וטנג'יר. החל משנת ה'תרל"ח הוא התגורר במאזאגן וכיהן כרבה של העיר. בשנת ה'תרמ"א כיהן כמו"ץ בעיר קזבלנקה. לאחר מכן נמצא כי הוא תכנן לשוב לישראל אך לא ברור האם אכן עלה בידו ליישם את תוכניתו. באדר ה'תרמ"ו (1886) הוא דר באסואירה ותקופה לאחר מכן הוא כיהן כרב העיר.
הוא נפטר ונקבר באסואירה ב-כ' בתשרי ה'תר"ן 1889).
חיבוריו

רבי יוסף שמואל היה מחבר פורה וחיבר את הספרים:
אורח איש – תשובות שהשיב במהלך שליחותו לבני התפוצות השונות שבהן שהה
דרושים – שחיבר בטבריה, מצויים בכתב יד
דרכי איש – שו"ת שחיבר בין השנים ה'תרל"ז – ה'תרמ"ו, נדפס על ידי מכון אהבת שלום, ירושלים, ה'תשפ"ב
חידושים וביאורים על מסכת בבא מציעא, בכתב יד
חידושים על התלמוד ומשנה תורה לרמב"ם, בכתב יד
חקירות בהלכה – בכתב יד
יש"א ברכה – ספר חקירות בנושאים הלכתיים, בכתב יד
כותנות אור – אסופת מאמריו של רבי מאיר בעל הנס, בכתב יד
מעשה בראשית – ביאורים על פירוש המשנה לרמב"ם
מעשה אדם ותחבולותיו – ביאורים על הלכות טוען ונטען שבספר ארבעה טורים
מעשה ניסים – על ניסים ונפלאות שאירעו בטבריה, בכתב יד
מעשה רב – חידושי הלכות, בכתב יד
פני האיש – ביאורים בנושאים הלכתיים, בכתב יד
כן הוא חיבר מספר פיוטי תפילה ובקשה ושבחי צדיקים.
לקריאה נוספת

אברהם הלל, מבוא ל: יוסף שמואל אבואלעפייא, דרכי איש, עמ' 13–164, מכון אהבת שלום, ירושלים, תשפ"ב
אלה רונן

| --- | --- |

אלה רונן, 2020
 לידה:  25 בנובמבר 1986 (בת 38) נווה מונסון
 מוקד פעילות:  ישראל 
 עיסוק:  זמרת-יוצרת, מוזיקאית, מלחינה, פזמונאית, מפיקה, פעילה חברתית
 סוגה:  פולק, רוק, אינדי, אלטרנטיבי
 סוג קול:  אלט
 שפה מועדפת:  עברית 
 כלי נגינה:  גיטרה, פסנתר, יוקולילי
 חברת תקליטים:  Sophie Records, נענע דיסק, קמע
 www.ellaronen.com
 
אלה רונן (נולדה ב-25 בנובמבר 1986) היא זמרת-יוצרת, מוזיקאית, מלחינה, פזמונאית, מפיקה ופעילה חברתית ישראלית.
ביוגרפיה

רונן נולדה בשנת 1986 בנווה מונסון לניסן איש עסקים ולמשוררת ואשת החינוך הד"ר דיתי רונן. סיימה את תיכון תלמה ילין במגמת קולנוע ובמקביל שרה במקהלת בת קול במסגרת לימודיה בקונסרבטיון הישראלי למוזיקה בתל אביב. בצבא שירתה כקצינה בדרגת סגן בחיל המודיעין. לאחר שחרורה מצה"ל למדה ברימון בית ספר למוסיקה במגמת הלחנה וכתיבת שירים. עשתה תואר ראשון בצרפתית וספרות אנגלית באוניברסיטת לוזאן וסיימה תואר שני בספרות אנגלית באוניברסיטת תל אביב.
קריירה

בילדותה למדה מוזיקה קלאסית וסולפג' במסגרת השתתפותה במקהלת בת קול.
במהלך לימודיה ברימון התחילה להופיע עם ההרכב שהקימה בשם "אלה רונן". את ההופעות ליווה אמנותית אריאל הורוביץ.
בשנת 2011 עברה לשווייץ. בשנת 2013 השתתפה ב"דה וויס שווייץ". שלב האודישנים של רונן היה לשידור הנצפה ביותר בדה וויס שווייץ. לאחר מכן החלה להופיע עם להקה שהורכבה מנגנים מקומיים תחת שמה. בעקבות השתתפותה בדה וויס הוחתמה בלייבל האינדי השווייצרי סופי רקורדס ובשנת 2014 הוציאה את אלבום הבכורה "Mirror Maze". הסינגל Please זכה להשמעות רבות בתחנות רדיו בשווייץ, בגרמניה וישראל. השיר אף הופיע בפרסומת העולמית לחברת Jeep ובפרסומת של חברת HOT. באותה שנה הוזמנה להיות המופע הפותח של הזמרת האיסלנדית אמיליאנה טוריני בציריך.
בשנת 2015 הופיעה בפסטיבל הג'אז במונטרה ובפסטיבל וויבס (גר'). באותה שנה חזרה לישראל והופיעה ברחבי הארץ.
בשנת 2018 השתתפה בתוכנית האקסלרטור "סינטיסייזר" והוציאה את אלבומה השני והראשון בשפה העברית "טוסקה" (מרוסית: געגוע לדבר שאינו קיים). ביצוע הסיום במיזם "Army Song" נוגן רבות בתחנות הרדיו ברחבי הארץ ונכנס לפלייליסט של כאן 88.
בשנת 2019 הופיעה במסגרת פסטיבל "יערות מנשה" לצד אסף אמדורסקי, אביגיל קובארי, גיל בר הדס, פלורה, מירב הלינגר ואחרים.
בפברואר 2020 יצא הסינגל הראשון "Welcome to the Universe" מתוך אלבומה השלישי Mother Land שיצא ביולי 2021. השיר הושמע בתחנות הרדיו וזכה לביקורות מצוינות.
סינגל נוסף בשם "Bubble" יצא במאי 2020 ואף הוא זכה להשמעות בתחנות הרדיו ברחבי הארץ. במרץ 2021 הוציאה סינגל שלישי מתוך אותו אלבום, "Housebroken". השיר נכנס לפלייליסט של כאן 88.
בסוף שנת 2020 הוציאה רונן גרסת כיסוי לשירה של ויטני יוסטון: I Wanna Dance with Somebody (Who Loves Me).
השיר "או או" יצא במסגרת פרויקט "מנגינות לשעת חרום" שיזמה עדי שחם יחד עם המוזיקאית נומקה, ומורכב כולו משירים שנכתבו במהלך הסגר הראשון בתקופת הקורונה. בפרויקט שותפות, בין היתר, ספיר וולך, אביגיל קובארי, פלורה ואחרות.
אקטביזם פמיניסטי-חברתי

הסינגל "הסדר הישן" מתוך האלבום "טוסקה" היה לחלק מהפסקול של מהפכת Me Too בישראל.
באותה שנה חזרה לשווייץ והקימה קולקטיב מוזיקאיות פמיניסטי בשם Mino Collective, בשיתוף עם המוזיקאית האמריקאית-שווייצרית ברנדי באטלר. הקולקטיב מאגד את קהילת המוזיקאיות המקומית ויוזם פלטפורמות לייצוג שוויוני בתעשיית המוזיקה לנשים וקבוצות מוחלשות נוספות.
בשנת 2019 יזמה, הפיקה והשתתפה בערב "אם זאת אהבה", ערב שירי אהבה מיזוגניים לרגל יום האהבה. בערב השתתפו בין היתר דניאל רובין, עדי שחם ועדי-קשת כהן. את הערב הנחתה נטע עמית מאתר החדשות פוליטיקלי קוראת.
בשנת 2020 פרסמה גילוי דעת בעיתון הארץ בעקבות השתתפותה בתחקיר של שרון שפורר והמקום הכי חם בגיהנום שבו היא מדברת בגילוי לב על תקיפה שעברה בגיל 16, על תהליך העיבוד ועל ההחלטה לדבר באופן גלוי על המקרה. הטקסט עוסק בפחד ובשתיקה.
חיים אישיים

רונן היא בת זוגו של פרופסור אנדריאס מור, מדען וחוקר מחלת הסרטן. לזוג שני ילדים והם מתגוררים בשווייץ.
אלבומים

2014 - Mirror Maze
2018 - טוסקה
2021 - Mother Land
הערות שוליים

↑  הישראלית שלנו בדה וויס שווייץ, 27 בינואר 2013, ישראל היום
↑  ספוטניק פבלישינג, שיר הפרסומת
↑  פרסומת לחברת הוט, יו-טיוב
↑  טורבו מיוזיק: מגזין מוזיקה
↑  פרו קאפ, בשפה הגרמנית
↑  1+1 אסף ליברמן מארח, תוכנית המוקדשת לאלה רונן
↑  פסטיבל יערות מנשה, 2019
↑  בחירות העורכים - כאן 88, כאן 88, 25 במאי 2025
↑  עונג שבת: כמו לנשום, גיא חג'ג, 28 בנובמבר 2020, עונג שבת
↑  יעקב בר-און, ‏"פסק זמן": נומקה ועדי שחם עם אלבום פרי תקופת הקורונה, באתר מעריב אונליין, 23 ביוני 2020
↑  מינו מיוזיק קולקטיב (באנגלית)
↑  אנרגיה חלופית: המלצות לסופ"ש, באתר כלכליסט, 7 בפברואר 2019
↑  תומר מיכלזון ושרון שפורר, "ברחתי משם ופשוט התעלמתי מאותו יום": עדויות נוספות בעקבות התחקיר על צ'יקי ארד, באתר "המקום הכי חם בגיהנום", 11 בספטמבר 2020
↑   אלה רונן, זה קרה לי: המוזיקאית אלה רונן כותבת על התקיפה מצד רועי צ'יקי ארד, באתר הארץ, 11 בספטמבר 2020
| --- | --- |
בקרת זהויות :  NLI: 987007419040405171  RERO: 02-A025111775  VIAF: 46154921229163590390   WorldCat (עם VIAF): 46154921229163590390
מפת העולם

היטל Winkel tripel שאומץ על ידי הנשיונל ג'יאוגרפיק במפותיהם
המפה המפורטת ביותר שקיימת של כדור הארץ כולו, נכון להיום, אשר בעלת הצבעים האמיתיים של כדור הארץ
מפת עולם היא מפה של רוב או כל פני השטח של כדור הארץ. מפות העולם, בשל קנה המידה שלהן, חייבות להתמודד עם בעיית ההיטל. מפות המוצגות בשני ממדים (אנ') מעוותות תמיד את השטח התלת־ממדי של כדור הארץ. בעוד שהדבר נכון לכל מפה, העיוותים הללו קיצוניים במיוחד במפות עולם. טכניקות רבות פותחו לאורך השנים, במטרה להציג מפות עולם מסוגים שונים למטרות טכניות ואסתטיות מגוונות.
יצירת מפת עולם הצריכה בעבר ידע על כדור הארץ, האוקיינוסים, והיבשות. מהתקופה הפרהיסטורית ועד ימי הביניים, יצירת מפת עולם מדויקת הייתה בלתי אפשרית, מכיוון שפחות ממחצית מקווי החוף של כדור הארץ, ורק חלק קטן מאזורי היבשה הנרחבים היו ידועים לכל הציוויליזציות. בעקבות המחקר שהחל בתחום, במהלך תקופת הרנסאנס האירופי, החל במהירות להצטבר ידע רב אודות כדור הארץ, אשר סייע בהמשך לכך, שעד אמצע המאה ה-17 מרבית קווי החוף של היבשות השונות מופו, על אף שבתחילה אותן המפות היו מאוד לא מדויקות.
מפות העולם מתמקדות בדרך כלל או במאפיינים פוליטיים או במאפיינים פיזיים. מפות פוליטיות מדגישות גבולות טריטוריאליים ואת האזורים המיושבים. מפות פיזיות מציגות מאפיינים גאוגרפיים כגון הרים, סוגי קרקע או שימושי קרקע. מפות גאולוגיות מציגות לא רק את פני השטח, אלא גם מאפיינים של הסלע, קווי שבר ומבנים תת-קרקעיים. מפות כּוֹרוֹפְּלֵתִיות (אנ') משתמשות בגוון ועוצמות צבע, על מנת להבדיל הבדלים בין אזורים שונים, כגון על מנת להציג מידע בנושא סטטיסטיקה דמוגרפית או כלכלית.
היטלים

כל מפות העולם מבוססות על אחת מכמה היטלים, או שיטות להצגה של גלובוס בפריסה דו־ממדית. כל ההיטלים מעוותים מאפיינים גאוגרפיים, מרחקים וכיוונים בדרך כלשהי. ההיטלים השונים שפותחו, מספקים פתרונות שונים לבעיות הנוגעות לאי דיוקים, ואשר נובעות מהעיוות הבלתי נמנע שגלום ביצירת מפות עולם.
ההיטל הנודע ביותר הוא היטל מרקטור.
היטל מרקטור (82°S ו-82°N)
היטל מולוויד (אנ')
היטל קוטבי אזימוטלי שווה מרחק
מפה בה האוריינטציה הפוכה (אנ')
מפה בה האוקיינוס השקט נמצא במרכז המפה (בשימוש נפוץ יותר במדינות מזרח אסיה ובמדינות אוקיאניה)
היטל גל-פטרס אשר מתחשב בגודלן האמיתי של היבשות
היטל רובינסון (אנ'), אשר היה בעבר בשימוש הנשיונל ג'יאוגרפיק
מפות נושאיות

מפה נושאית מציגה מידע גאוגרפי על נושא אחד או כמה נושאים ממוקדים. מפות אלו "יכולות לתאר היבט פיזי, חברתי, פוליטי, תרבותי, כלכלי, סוציולוגי, חקלאי או כל היבט אחר של עיר, מדינה, אזור, אומה או יבשת".
מפה המציגה את דפוס האקלים הכללי של כל האזורים ברחבי כדור הארץ
מפה פוליטית פשוטה של העולם
מפה טופוגרפית של העולם
מפת העולם המציגה את פליטת הפחמן הדו-חמצני בכל מדינה
מפת העולם המציגה את מדד הפיתוח האנושי בכל מדינה נכון לשנת 2016
מפת העולם המציגה את תוחלת החיים בכל מדינה
מפת העולם המציגה את צפיפות האוכלוסין בכל מדינה
מפת העולם המציגה את הרי הגעש בכל העולם
מפת העולם המציגה את היבשות כפי שהן נראו לפני כ-200 מיליון שנה (תור טריאס)
קומפוזיציה הכוללת תמונות לוויין מרובות המציגה כיצד כל כדור הארץ נראה בשעות החשיכה
מפות היסטוריות

קיימות גם מפות עולם קדומות, אשר נוצרו לאורך ההיסטוריה, מתקופת הברזל ואילך. מפות ישנות מספקות מידע על מקומות שהיו ידועים בתקופות עבר, וכן מידע על הבסיס הפילוסופי והתרבותי של המפה, שלעיתים קרובות היה שונה בהרבה מהמידע המוצג בקרטוגרפיה המודרנית. מפות הן אמצעי אחד, שבאמצעותו מדענים מפיצים את רעיונותיהם, ומעבירים אותם לדורות הבאים.
מפת "Theatrum Orbis Terrarum" (אנ') מאת אברהם אורטליוס, אשר פורסמה לראשונה ב-1564, נחשבת לאטלס המודרני האמיתי הראשון.
שחזור היפותטי של מפת העולם של אנכסימנדרוס (610–546 לפנה"ס)
שחזור משנת 1628 של מפת העולם על פי פוסידוניוס (150–130 לפנה"ס)
שחזור של מפת אורביס טרארום אשר צוירה בימי הביניים כדי לתאר את מראהו של העולם הידוע באותה העת
מפת "טאבולה רוג'ריאנה" (אנ') שיצר הגאוגרף הערבי מוחמד אל-אדריסי בשנת 1154
מפת היסטורית של העולם שנוצרה בשנת 1514 בהיטל אוקטנט (אנ')
מפת היסטורית של העולם שנוצרה בשנת 1569 מאת גרארדוס מרקטור. זוהי המפה הראשונה שנוצרה עם היטל מרקטור
מפת קוניו ואנגו קוואנטו (אנ') אשר הודפסה בשנת 1602 בסין לבקשת הקיסר הסיני
מפת היסטורית של העולם שנוצרה בשנת 1652 על ידי השרטט ההולנדי קלאס יאנש ויסשר (אנ')
מפה היסטורית של העולם שנוצרה בשנת 1689 על ידי הקרטוגרף ההולנדי ג'רארד ואן שאגן (אנ')
ראו גם

גלובוס
מפה מונדי
תיאורמה אגרגיום
אזור זמן
ג'וזף גולדברגר

| --- | --- |

 לידה:  16 ביולי 1874 גיראלט, ממלכת הונגריה, האימפריה האוסטרו-הונגרית, כיום גיראלטובצה, בסלובקיה 
 פטירה:  17 בינואר 1929 (בגיל 54) וושינגטון די. סי., ארצות הברית 
 שם לידה:  Goldberger József
 מדינה:  ארצות הברית 
 השכלה:  הסיטי קולג' של ניו יורק  בית הספר לרפואה של אוניברסיטת ניו יורק 
 
ג'וזף גולדברגר (באנגלית: Joseph Goldberger; בהונגרית: Goldberger József; גירלט, 16 ביולי 1874 – וושינגטון, 17 בינואר 1929) היה רופא ואפידמיולוג יהודי אמריקאי יליד הונגריה, שעבד בשירות הבריאות הציבורי של ארצות הברית. פעל רבות כדי לזהות את הקשר בין עוני לבין תחלואה. הוכיח בתחילת המאה ה-20 שמחלת הפלגרה קשורה לתזונה לקויה. היה מועמד בשל כך לפרס נובל לרפואה.
נעוריו ולימודיו

יוז'ף גולדברגר נולד במשפחה יהודית בשנת 1874 בגיראלט, אז בממלכת הונגריה (כיום גיראלובצה בסלובקיה). היה הצעיר מבין ששת ילדיהם של מגדלי כבשים, שעדרם נפגע קשות עקב מגפה. ב-1883 כשג'וזף היה בן תשע, היגרו לארצות הברית והתיישבו בניו יורק. המשפחה הקימה מכולת ברחוב פיט ברובע לואר איסט סייד שבמנהטן והולידה בארץ החדשה עוד שלושה ילדים. אחרי שסיים בית ספר תיכון ציבורי, בגיל 16 נרשם גולדברגר לסיטי קולג' של ניו יורק בכוונה ללמוד הנדסה. אולם ב-1892 בסוף השנה השנייה, אחרי שנכח בהרצאה של הפיזיולוג אוסטין פלינט ג'וניור במכללה הרפואית של בית החולים בלוויו החליט גולדברגר לעבור ללימודי רפואה. ב-1895 סיים במכללת בלוויו את התואר דוקטור לרפואה והתחיל לעבוד כרופא פרטי בעיירה וילקס-באר בפנסילבניה. כעבור שנתיים הרגיש לא מסופק מבחינה מקצועית והחליט לעבור את המבחנים לכניסה לשירותי הבריאות של הצי הסוחר של ארצות הברית והצטרף אליו ב-1899. ב-1902 שירות האשפוז של הצי האמריקאי, שהיה אחראי לטיפול בימאי הצי הסוחר ולמאבק במגפות, שינה את שמו לשירות הבריאות הציבורית של ארצות הברית.
גולדברגר הועסק תחילה בנמל ניו יורק, וניהל בה את הבדיקות הרפואיות של המהגרים החדשים באליס איילנד.
בשנים 1902–1906 עבד בתחום האפידמיולוגיה במקסיקו, בפוארטו ריקו ובמדינות מיסיסיפי ולואיזיאנה של ארצות הברית. עסק ברפואה מונעת ובחקר התזונה והשתתף במאמצים להיאבק במחלות זיהומיות וטרופיות כמו הקדחת הצהובה, טיפוס הבהרות, קדחת דנגי וטיפוס הבטן.
הוא נודע גם בשיעוריו שאותם לימד בבוסטון, מסצ'וסטס בנושא תפקידם של הטפילים בהעברת מחלות.
בשנת 1909 פרסם גולדברגר את מחקרו על מחלה זיהומית שנגרמה על ידי קרדיות ושפגעה באוכלוסייה הענייה העירונית. יחד עם ג'ון פ. אנדרסון חקר את ההידבקות בחצבת ובטיפוס הבהרות.
נעוריו ולימודיו > פלגרה

בשנת 1914 נתבקש גולדברגר על ידי הרופא הראשי של ארצות הברית, רופרט בלו, לחקור את הפלגרה שכונתה "המוות האדום", והייתה אז מחלה אנדמית בדרומה של ארצות הברית, באירופה ממזרחה ועד לצרפת וספרד. המחלה הייתה ידועה כקטלנית מזה מאתיים שנה.
הפלגרה התאפיינה בפריחות עוריות, נגעים בפה, שלשולים ובהמשך בדיבור בלתי מובן, וקיהיון. התמותה מבין מקרי הפלגרה שאושזפו בבית החולים הגיעה לשיעור של 30%–40%. בניגוד לדעות בקרב החוגים הרפואיים כי מדובר במחלה זיהומית סבר גולדברגר שהמחלה קשורה לתזונה.
התאוריה הזיהומית הייתה נפוצה גם בקרב הציבור הרחב. היו מקומות שבהם ניסו לטפל באתרים הנגועים באמצעות החדרת עשן והכניסו חולים רבים להסגר באיום ברובים. גולדברגר חשד כי הסיבה האמיתית היא תזונה דלה. הוא סייר בבתי החולים, בתי המחסה לחולי נפש ובתי יתומים שב"חגורת הכותנה" ומצא שאיש בצוות המטפל לא נדבק במחלה ושרוב רובם של החולים היו עניים מרודים. היו ביניהם הרבה אפרו-אמריקאים ואריסים, קבוצות אוכלוסין שאכלו מזון עמילני משביע, המבוסס על קמח תירס. גולדברגר שם לב שאפילו בבתי החולים המשיכו החולים לאכול אותו סוג של מזון, בשונה מן הצוות. בבית יתומים הוא הבחין כי רוב החולים בפלגרה נמנו עם שכבת גילאי 6–12, שמזונם לא כלל בשר וחלב והיה מבוסס יותר על קמח תירס, ביסקוויטים, סירופ מקנה הסוכר ודבשה וזאת בעילה כי עדיין אינם עובדים ואינם זקוקים למזון יותר עשיר. השוואת התזונה עבור כל שכבות הילדים לפי המלצת גולדברגר הביאה בשנים הבאות לריפוי הילדים החולים ולהעלמות מקרי הפלגרה בקרבם. גולדברגר לא הקים מעבדה בקטריולוגית אלא המליץ על מתן תזונה הכוללת חלבונים טריים כטיפול ומניעה.
בשנת 1915, שנה שבה רק במדינת מיסיסיפי מתו 1,535 בני אדם מפלגרה, באישור מושל המדינה ג'.ה. וילר, ערך גולדברגר ניסוי ראשון על אסירים בבית הסוהר רנקין באותה מדינה.
אחרי מחקרים מרובים באמצעות תוכניות תזונה שונות שנערכו על אסירים למשך כמה שנים, היה גולדברגר מסוגל להוכיח שאנשים שצרכו תזונה המבוססת על כמויות גדולות של תירס עד כדי הזנחת דברי מזון מסוג אחר, היו בסיכון גבוה לחלות בפלגרה.
על אף מחקריו המדויקים, תגליתו של גולדברגר נמצאה בלתי מקובלת מבחינה חברתית ופוליטית והוא התקשה להשיג מימון בטיפול בפלגרה לפי שיטתו.
מאוחר יותר, ב-1937 גילה קונרד אלווהיים את המנגנונים הספציפיים של היווצרות המחלה על רקע חוסר בסוג של ויטמין B שנקרא ניאצין (B3 או ויטמין PP), יחד עם רמות נמוכות של החומצה האמינית טריפטופן. לפתרון הטיפולי במחלה תרם גם ד"ר תום שפיס (1902–1960).
נעוריו ולימודיו > מותו

ג'וזף גולדברגר לקה בגידול כליה מסוג היפרנפרומה. למשך חודשיים 20 רופאים מן השירות הצבורי תרמו לו מנות דם. הוא עבר שישה ניתוחים, אך מצבו הרפואי המשיך להתדרדר. נפטר בבית החולים של הצי הסוחר האמריקאי בינואר 1929.
בהתאם לבקשתו שנוסחה עוד 22 שנה קודם לכן, אפרו נשרף בטקס שבו השתתף הרב אברהם סיימון ואחר כך פוזר מעל נהר הפוטומק.
השאיר אלמנה ו-4 ילדים: 3 בנים ובת.
אחרי מותו בהתערבות הסנאט של ארצות הברית הוחלט להקצות לאלמנתו קצבה ממשלתית חודשית בשווי $125 כאות הכרה בתרומת בעלה לחברה.
שמונה שנים אחרי מותו של גדולברגר גילה קונרד אלבהיֶם כי הפלגרה נגרמת על ידי מחסור בוויטמין B3 (ניאצין).
חייו הפרטיים

בשנת 1906 התחתן ג'וזף גולדברגר עם מרי פראר, אישה נוצריה אפיסקופלית, נינה של ג'פרסון דייוויס, נשיא קונפדרציית הדרום במלחמת האזרחים, ובת של עורך דין עשיר מניו אורלינס, על אף התנגדותן של שתי משפחותיהם.
פרסים ואותות הוקרה

גולדברגר היה מועמד לפרס נובל ארבע פעמים (1916, 1925, ופעמיים ב-1929)